
OGRES  NOVADA  PAŠVALDĪBA

DAUDZDZĪVOKĻU DZĪVOJAMAI MĀJAI 
FUNKCIONĀLI NEPIECIEŠAMĀ ZEMES GABALA NOTEIKŠANAS UN PĀRSKATĪŠANAS KOMISIJA

Reģ.Nr.90000024455, Brīvības iela 33, Ogre, Ogres nov., LV-5001

tālrunis: 65071178, e-pasts: ogredome@ogresnovads.lv, www.ogresnovads.lv 
Ogrē

	Dokumenta datums ir tā elektroniskās parakstīšanas datums
Nr. KO.5-3/11
	

	
	


Par daudzdzīvokļu dzīvojamai mājai Mālkalnes prospektā 13, Ogrē, Ogres nov. funkcionāli nepieciešamā zemesgabala pārskatīšanu un noteikšanu
Ogres novada pašvaldībā (turpmāk – Pašvaldība) saņemts daudzdzīvokļu dzīvojamās mājas Mālkalnes prospektā 13, Ogrē, Ogres nov. pilnvarotā pārstāvja Jāņa Salceviča iesniegums (reģistrēts Pašvaldībā 2023. gada 23. maijā ar Nr. 2-4.2/1332) (turpmāk – Iesniegums), kuram pievienots daudzdzīvokļu dzīvojamās mājas ar kadastra apzīmējumu  74010020020010, Mālkalnes prospektā 13, Ogrē, Ogres nov. (turpmāk - Dzīvojamā māja) dzīvokļu īpašnieku aptaujas “Par zemes atsavināšanu (izpirkšanu)” 2023. gada 26. aprīļa balsošanas protokols par funkcionāli nepieciešamā zemes gabala (turpmāk – FNZG) atsavināšanas tiesības izmantošanas procesa uzsākšanu.
Ogres novada administratīvajā teritorijā FNZG pārskatīšanu vai/un noteikšanu veic Pašvaldības Daudzdzīvokļu dzīvojamai mājai funkcionāli nepieciešamā zemes gabala noteikšanas un pārskatīšanas komisija (turpmāk – Komisija) atbilstoši Ogres novada pašvaldības 2023. gada 30. marta saistošajiem noteikumiem Nr. 6/2023 “Par dzīvojamai mājai funkcionāli nepieciešamā zemes gabala pārskatīšanu” (turpmāk – Saistošie noteikumi).
Izskatot Iesniegumu, Komisija konstatēja:

Zemgales rajona tiesas Ogres pilsētas zemesgrāmatas nodalījumā Nr. 564 ierakstīts būvju nekustamais īpašums ar kadastra numuru 7401 502 0009, kas sastāv no piecu stāvu dzīvojamās ēkas.
Nekustamā īpašuma valsts kadastra informācijas sistēmas datos  (turpmāk – Kadastrs) reģistrēts nekustamais īpašums ar kadastra numuru 7401 502 0009, kura sastāvā reģistrēta Dzīvojamā māja, kas ir sadalīta dzīvokļu īpašumos. 
Atbilstoši Kadastra datiem Dzīvojamā māja atrodas uz privātpersonai piederošās zemes vienības ar kadastra apzīmējumu 7401 002 0020 ar platību 3,8325 ha (turpmāk – Zemes vienība). Īpašuma tiesības uz zemi nostiprinātas Ogres pilsētas zemesgrāmatas nodalījumā Nr. 57.

Atbilstoši Kadastra datiem uz Zemes vienības atrodas daudzdzīvokļu dzīvojamās mājas: Mālkalnes prospekts 5, Ogre, Ogres nov. (būves kadastra apzīmējums 7401 002 0020 006), Mālkalnes prospekts 7, Ogre, Ogres nov. (būves kadastra apzīmējums 7401 002 0020 012), Mālkalnes prospekts 9, Ogre, Ogres nov. (būves kadastra apzīmējums 7401 002 0020 003), Mālkalnes prospekts 11, Ogre, Ogres nov. (būves kadastra apzīmējums 7401 002 0020 019), Mālkalnes prospekts 13, Ogre, Ogres nov. (būves kadastra apzīmējums 7401 002 0020 010), Mālkalnes prospekts 15, Ogre, Ogres nov. (būves kadastra apzīmējums 7401 002 0020 005), Mālkalnes prospekts 17, Ogre, Ogres nov. (būves kadastra apzīmējums 7401 002 0020 018), Mālkalnes prospekts 19, Ogre, Ogres nov. (būves kadastra apzīmējums 7401 002 0020 014), Mālkalnes prospekts 21, Ogre, Ogres nov. (būves kadastra apzīmējums 7401 002 0020 016), Mālkalnes prospekts 23, Ogre, Ogres nov. (būves kadastra apzīmējums 7401 002 0020 008). 

Uz zemes vienības atrodas publiskās infrastruktūras objekts autobusu pietura, un Pašvaldības ielas Lapu iela konstruktīvās daļas, bērnu rotaļu laukums, kas ir publiskās lietošanas objekti.

Dzīvojamā māja atbilst likuma “Piespiedu dalītā īpašuma privatizētajās daudzdzīvokļu mājās izbeigšanas likums” (turpmāk – Izbeigšanas likums) tvērumam.

Saskaņā ar likuma “Par valsts un pašvaldību dzīvojamo māju privatizāciju” (turpmāk – Māju Privatizācijas Likums) 28. panta ceturto daļu privatizējamai dzīvojamai mājai funkcionāli nepieciešamo zemes gabalu nosaka dzīvojamās mājas privatizācijas sagatavošanas procesā Ministru kabineta noteiktajā kārtībā, ja šāds lēmums nav pieņemts, tad Pašvaldībai tas ir jāpieņem.

Saskaņā ar Ogres pilsētas domes 2002. gada 21. februāra lēmuma Nr. 76 (protokols Nr. 4) “Par daudzdzīvokļu māju uzturēšanai piesaistīto zemes platību plāna zemes īpašumam Rīgas ielā Nr.16A apstiprināšanu” (turpmāk – Lēmums Nr. 76) grafisko pielikumu (1. attēls) Zemes vienības platība sadalīta būvju īpašumos iekļauto daudzdzīvokļu dzīvojamo māju uzturēšanai nepieciešamajos zemes gabalos.

1.Attēls Grafiskais pielikums Ogres pilsētas domes 2002. gada 21. februāra lēmumam Nr. 76 (protokols Nr. 4) “Par daudzdzīvokļu māju uzturēšanai piesaistīto zemes platību plāna zemes īpašumam Rīgas ielā Nr.16A apstiprināšanu”.
Izbeigšanas Likuma 5. panta ceturtajā daļā noteikts, ka lēmums par atsavināšanas tiesības izmantošanas procesa uzsākšanu ir tiesiskais pamats, lai pašvaldība, kuras administratīvajā teritorijā atrodas daudzdzīvokļu dzīvojamā māja, pieņemtu lēmumu par daudzdzīvokļu dzīvojamai mājai funkcionāli nepieciešamo zemesgabalu. 

Māju Privatizācijas Likuma 85. panta otrajā daļā noteikts, ja ir saņemts kaut viens ierosinājums par dzīvojamai mājai funkcionāli nepieciešamā zemes gabala pārskatīšanu, pašvaldība vienlaikus izvērtē arī citu dzīvojamām mājām funkcionāli nepieciešamo zemes gabalu pārskatīšanas nepieciešamību attiecīgā kvartāla robežās.

Izbeigšanas Likuma 5. panta sestajā daļā noteikts, ja pašvaldība konstatē, ka daudzdzīvokļu dzīvojamai mājai funkcionāli nepieciešamo zemesgabalu nepieciešams pārskatīt, pārskatīšanu veic Māju Privatizācijas likuma noteiktajā kārtībā. Atsavināšanas tiesības izmantošanas procesu turpina pēc tam, kad pieņemts lēmums par funkcionāli nepieciešamā zemesgabala pārskatīšanu.

Par funkcionāli nepieciešamā zemes gabala pārskatīšanu 2023. gada 27. jūnijā saņemts iesniegums no Daudzdzīvokļu dzīvojamās mājas Mālkalnes prospektā 7, Ogrē, Ogres novadā, ar kuru ierosina funkcionāli nepieciešamā zemes gabala pārskatīšanu, proti, no Dzīvojamai mājai piesaistītā zemes gabala ir ierosināts izņemt bērnu rotaļu laukumu, kas ir publiskas lietošanas objekts.
Izvērtējot nepieciešamību pārskatīt FNZG Dzīvojamai mājai Komisija secināja, ka ir nepieciešams vērsties Domē ar lūgumu izvērtēt un pieņemt lēmumu par zemes gabala daļas, uz kuras atrodas bērnu rotaļu laukums nepieciešamību sabiedrības funkciju nodrošināšanai. 

Pamatojoties uz Komisijas ierosinājumu Ogres novada pašvaldības dome 2024. gada 27. martā pieņēma lēmumu “Par zemes vienības ar kadastra apzīmējumu 7401 002 0020 Ogrē, Ogres nov., daļas nepieciešamību sabiedrības vajadzībām” (sēdes protokola izraksts Nr. 5, 12.)( turpmāk – Domes lēmums 1).

Komisija 2024. gada 21. jūnijā pieņēma lēmumu Nr. K.5-9.3/4 “Par funkcionāli nepieciešamo zemesgabalu pārskatīšanas uzsākšanu kvartāla robežās (zemes vienībā ar kadastra apzīmējumu 7401 002 0020) daudzdzīvokļu dzīvojamām mājām Mālkalnes prospektā 5, Mālkalnes prospektā 7, Mālkalnes prospektā 9, Mālkalnes prospektā 11, Mālkalnes prospektā 13, Mālkalnes prospektā 15, Mālkalnes prospektā 17, Mālkalnes prospektā 19, Mālkalnes prospektā 21, Mālkalnes prospektā 23 Ogrē, Ogres nov.” (turpmāk – Lēmums). 

Paziņojums par Komisijas pieņemto lēmumu 2024. gada 25. jūnijā publicēts oficiālajā Pašvaldības tīmekļvietnē www.ogresnovads.lv. Dzīvojamo māju kvartālā esošajām mājām un zemes īpašniekam par funkcionāli nepieciešamo zemes gabala pārskatīšanas uzsākšanu nosūtītas vēstules (laika posmā no 4.07.2024. līdz 22.07.2024) ar lūgumu divu mēnešu laikā sniegt viedokļus.
Māju Privatizācijas Likuma 85. panta sestā daļa nosaka, ka dzīvokļu īpašnieki ir tiesīgi izteikt apsvērumus dzīvojamās mājas FNZG pārskatīšanas procesā. 

Iesaistītajām personām ir tiesības izteikt savu viedokli atbilstoši Saistošo noteikumu 14. punktam divu mēnešu laikā.
Pēc lēmuma apstrīdēšanas termiņam beigām Komisija uzsāka  FNZG pārskatīšanas plāna projekta izstrādi kvartāla robežās.
FNZG pārskatīšanas plāna projekta izstrādes procesā tika konstatēts, ka nepieciešams atkārtoti vērsties Domē ar lūgumu izvērtēt kvartāla robežās zemes vienības daļu nepieciešamību sabiedrības vajadzībām, uz kurām atrodas Lapu ielas konstruktīvās daļas (gājēju ietve un automašīnu stāvvietas) un sabiedriskā transporta pietura Mālkalnes prospektā.

Privatizācijas likuma 28. panta 2. daļā, noteikts, ka privatizējamai dzīvojamai mājai funkcionāli nepieciešamo zemes gabalu, ņem vērā normatīvo aktu par vispārīgo teritorijas plānošanu, izmantošanu un apbūvi noteikumus, it sevišķi:

1) esošo apbūvi;

2) apbūves parametrus;

3) pagalmu plānošanas noteikumus;

4) to, lai nodrošinātu piekļuvi, pieejamību transporta infrastruktūrai, nepieciešamo inženierkomunikāciju tīklu u.c.;

5) to, lai pēc privatizējamai dzīvojamai mājai funkcionāli nepieciešamā zemes gabala noteikšanas zemes gabala īpašniekam būtu iespēja izmantot atlikušo zemes gabala daļu atbilstoši noteiktajam lietošanas mērķim.
Saskaņā ar Ministru kabineta 2015. gada 8. septembra noteikumu Nr. 522 “Privatizējamai dzīvojamai mājai funkcionāli nepieciešamā zemes gabala noteikšanas kārtība” (turpmāk – MK noteikumi Nr. 522) 2. punktu funkcionāli nepieciešamo zemesgabalu nosaka konkrētai dzīvojamai mājai noteikumos noteiktajā kārtībā, ņemot vērā Māju Privatizācijas likuma 28. panta otrajā daļā minētos kritērijus (esošo apbūvi, apbūves parametrus, pagalmu plānošanas noteikumus un to, lai nodrošinātu piekļuvi, pieejamību transporta infrastruktūrai, nepieciešamo inženierkomunikāciju tīklu u.c., lai pēc privatizējamai dzīvojamai mājai funkcionāli nepieciešamā zemes gabala noteikšanas zemes gabala īpašniekam būtu iespēja izmantot atlikušo zemes gabala daļu atbilstoši noteiktajam lietošanas mērķim).

Saskaņā ar MK noteikumu Nr. 522 3. punktā noteikto FNZG iekļauj zemi, uz kuras pilnībā vai daļēji atrodas tai piesaistītā dzīvojamā māja, kā arī tās uzturēšanai, apsaimniekošanai un funkcionēšanai nepieciešamie infrastruktūras, labiekārtojuma un komunikāciju elementi. 
MK noteikumu Nr. 522 6. punktā noteikts, ka FNZG var tikt ietverta brīvā zaļā teritorija, kas atbilstoši normatīvajiem aktiem par vispārīgo teritorijas plānošanu, izmantošanu un apbūvi nav uzskatāma par publisko ārtelpu.

MK noteikumu Nr. 522 9. punktā noteikts, ja iekšpagalms projektēts un būvēts kā dzīvojamā kvartāla vai dzīvojamo māju grupas pagalms, to var sadalīt un iekļaut pagalmā esošo dzīvojamo māju funkcionāli nepieciešamajos zemes gabalos proporcionāli to apbūves parametriem.

Saskaņā MK noteikumu Nr. 522 10. punktu privatizējamās dzīvojamās mājas ārējo pagalmu (dzīvojamai mājai piegulošā teritorija ar dažādiem labiekārtojuma un apstādījumu elementiem, kas tieši robežojas ar ielu vai ceļu) iekļauj tai funkcionāli nepieciešamajā zemes gabalā, ja atbilstoši normatīvajiem aktiem par vispārīgo teritorijas plānošanu, izmantošanu un apbūvi tas nav uzskatāms par publisko ārtelpu.
MK noteikumu Nr. 522 12. punktā noteikts, ka, nosakot funkcionāli nepieciešamo zemes gabalu, no tā nodrošina piekļuvi ielai, ceļam vai piebrauktuvei. Attiecīgo ielu, ceļu vai piebrauktuvi drīkst iekļaut funkcionāli nepieciešamajā zemes gabalā, ja tie atbilstoši normatīvajiem aktiem par vispārīgo teritorijas plānošanu, izmantošanu un apbūvi nav uzskatāmi par publisko ārtelpu.

MK noteikumu Nr. 522 13. punktā noteikts, ja iela, ceļš vai piebrauktuve ietilpst sarkanajās līnijās vai detālplānojumā ir noteikta kā jauna iela, ceļš vai piebrauktuve ar sarkanajām līnijām, attiecīgā iela, ceļš vai piebrauktuve nevar tikt ietverta funkcionāli nepieciešamajā zemes gabalā, izņemot, ja tā piesaistīta attiecīgai dzīvojamai mājai kā tās uzturēšanai, apsaimniekošanai un funkcionēšanai nepieciešamais infrastruktūras, labiekārtojuma vai komunikāciju elements.

Atbilstoši MK noteikumu Nr. 522 16. punktam, ja, nosakot dzīvojamai mājai funkcionāli nepieciešamo zemes gabalu, saskaņā ar šo noteikumu 14. un 15. punktu nav iespējams izdalīt zemes īpašniekam atsevišķu zemes gabala daļu, tad, ņemot vērā attiecīgā zemes gabala apbūves īpatnības, to sadala kvartāla robežās starp piegulošiem funkcionāli nepieciešamajiem zemes gabaliem proporcionāli to apbūves parametriem.

Saskaņā ar MK noteikumi Nr. 522 17. punktu, ja atlikušo zemes gabala daļu nevar izdalīt zemes īpašniekam, iekļaut funkcionāli nepieciešamajā zemes gabalā, kā arī to nav iespējams izmantot atbilstoši attiecīgās pašvaldības teritorijas plānojumā noteiktajiem teritorijas izmantošanas un apbūves nosacījumiem, pašvaldība var lemt par attiecīgās zemes turpmākās izmantošanas iespējām atbilstoši normatīvajos aktos noteiktajai kārtībai par pašvaldības teritorijas plānošanu, pirms tam noskaidrojot zemes īpašnieka viedokli.
Atbilstoši Domes lēmumam 1 un Domes lēmumam 2 tika atzīts, ka Zemes vienības daļas zem bērnu rotaļu laukuma, zem Lapu ielas konstruktīvajām daļām un zem autobusu pieturas ir nepieciešamas pašvaldības funkciju veikšanai un atsavināmas sabiedrības vajadzībām un tāpēc nav iekļaujamas daudzdzīvokļu dzīvojamo māju FNZG platībā.
Saskaņā ar Ogres novada pašvaldības 2012. gada 21. jūnija saistošo noteikumu Nr. 16/2012 “Ogres novada teritorijas izmantošanas un apbūves noteikumi” (SN16/2012) 7. pielikuma “Ogres novada teritorijas atļautās un plānotas izmantošanas kartes” funkcionālā zonējuma kartē noteikto, Zemes vienība atrodas Ogres pilsētas teritorijā, kurai noteikta funkcionālā zona “Daudzdzīvokļu namu apbūves teritorija (DzD)”.

Nosakot/pārskatot FNZG jāievēro SN16/2012 Teritorijas izmantošanas un apbūves noteikumos (turpmāk – TIAN) noteiktās prasības par apbūves blīvuma un brīvās zaļās teritorijas rādītāju ievērošanu funkcionālajā zonā.
Dzīvojamā māja atrodas vēsturiskajā daudzdzīvokļu namu mikrorajonā, kurā apbūve veikta atbilstoši tā laika normatīvajiem aktiem kā kompleksa apbūves teritorija ar vienotu inženierapgādes tīklu sistēmu un vienotu iekšējo ceļu tīklu viena kvartāla robežās.
FNZG apbūves intensitātes rādītājs mājām, kas atrodas uz Zemes vienības, pārsniedz 100%
Piekļuve ar transportu dzīvojamām ēkām bija paredzēta galvenokārt operatīvo dienestu transportlīdzekļiem. Atbilstoši tā laika sociāli ekonomiskajai situācijai netika paredzēta privātā autotransporta stāvlaukumu izbūve iekšpagalmos. Ēku izvietojums kvartāla robežas neļauj veikt publiskās satiksmes infrastruktūras izbūvi atbilstoši šī brīža normatīvo aktu prasībām, veidojot brauktuves ar atbilstošu platumu, veloceliņus un nodrošinot ietves gājējiem.
Iekšpagalmu ceļus izmantoto kvartāla robežās esošo māju iedzīvotāji, un saskaņā ar SN16/2012 7. pielikumu tie nav izdalīti kā publiskās lietošanas infrastruktūras objekti.

Ņemot vērā SN16/2012 220.13. apakšpunkta D) punktā noteikto, ka aizliegts nožogot zemes vienības vai to daļas daudzdzīvokļu namu kvartālos, izņemot bērnu rotaļu laukumus, atkritumu novietņu vai auto novietņu teritorijas.

Ministru kabineta 2013. gada 30. aprīļa noteikumu Nr. 240 “Vispārīgie teritorijas plānošanas, izmantošanas un apbūves noteikumi” (turpmāk – MK noteikumi Nr.240) 127. punktā noteikts, ka nepieciešams nodrošināt brīvu operatīvo dienestu transporta piekļuvi, kā arī netraucētu inženierapgādes tīklu un objektu apkalpi un MK Noteikumu Nr. 240 128. punktā noteikts, ka Pašvaldība var noteikt papildu prasības pagalmu izmantošanai un labiekārtojumam.

Komisija secina, ka, iekšpagalma ceļi iekļaujami daudzdzīvokļu māju FNZG, paredzot tos kā teritorijas, par kurām nodibināma servitūta tiesība piekļuvei arī pārējām mājām kvartāla robežās.
Komisija FNZG pārskatīšanas procesā iesaistīto māju pārstāvjus uzaicināja (29.05.2026. reģ. KO.5-2/22) uz kopējo sapulci 2026 gada 15. jūnijā viedokļu saskaņošanai.

Izvērtējot sapulcē sniegtos priekšlikumus un rakstiski saņemtos iesniegumus Komisija veica FNZG plāna korekcijas un 2026. gada 16. jūlijā (reģ. Nr. KO.5-2/25) nosūtītīja Daudzdzīvokļu māju pilnvarotajiem pārstāvjiem atkārtotai izvērtēšanai.

Atbilstoši FNZG pārskatīšanas plāna projektam Daudzdzīvokļu dzīvojamajai mājai Mālkalnes prospektā 13, Ogrē, Ogres novadā no apsaimniekošanā nodotās platības tiek izņemta platība, uz kuras atrodas publiskās infrastruktūras objekts (sabiedriskā transporta pietura). Pārējā daļā izmaiņas netiek veiktas. (skat 2. Attēls) 
Veicot grafiskos aprēķinus FNZG aprēķināta platība 0,2887 ha.

 2.Attēls Daudzdzīvokļu mājas Mālkames prospektā 13, Ogrē, Pārskatītā plāna projekts
Atbilstoši MK noteikumi Nr.240 116. punktam Dzīvojamai mājai noteiktajam FNZG ar platību 2887 m2 aprēķināta apbūves intensitāte – 146%, brīvās zaļās teritorijas rādītājs - 55%.
Pamatojoties uz likuma “Par valsts un pašvaldību dzīvojamo māju privatizāciju” 28. panta otro un trešo daļu, ceturto daļu, Paziņošanas likuma 11. panta trešo daļu, likuma “Piespiedu dalītā īpašuma privatizētajās daudzdzīvokļu mājās izbeigšanas likums” 5. panta ceturto, piekto daļu, Ministru kabineta 2015. gada 8. septembra noteikumu Nr. 522 “Privatizējamai dzīvojamai mājai funkcionāli nepieciešamā zemes gabala noteikšanas kārtība” 2., 3., 9., 10., 12.,13, 16., 17., 19., 21., 22. punktu, Administratīvā procesa likuma 70. pantu, Ogres novada pašvaldības 2023. gada 30. marta saistošajiem noteikumiem Nr. 6/2023 “Par dzīvojamai mājai funkcionāli nepieciešamā zemes gabala pārskatīšanu”,

Komisija nolemj:

1. Noteikt, daudzdzīvokļu dzīvojamai mājai ar kadastra apzīmējumu 74010020020010, Mālkalnes prospektā 13, Ogrē, Ogres novadā pārskatīto funkcionāli nepieciešamo zemesgabalu ar platību 0,2887 ha (veicot kadastrālo uzmērīšanu zemes vienības platība var tikt precizēta).
2. Virzīt lēmumu par funkcionāli nepieciešamo zemesgabalu daudzdzīvokļu dzīvojamai mājai ar kadastra apzīmējumu 74010020020010, Mālkalnes prospektā 13, Ogrē, Ogres nov., apstiprināšanai Ogres novada pašvaldības domes sēdē.
3. Publicēt lēmumu Ogres novada pašvaldības oficiālajā tīmekļvietnē www.ogresnovads.lv.

Pielikumā: 
Daudzdzīvokļu dzīvojamās mājas ar kadastra apzīmējumu 74010020020010, Mālkalnes prospektā 13, Ogrē, Ogres nov. funkcionāli nepieciešamā zemesgabala plāna projekts (pdf).
	Komisijas priekšsēdētāja
	Tatjana Deņisova


ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU
Tatjana Deņisova
65071178
tatjana.denisova@ogresnovads.lv


